ŞCOALA PENTRU DIVERSITATE 
ŞI EDUCAȚIA PENTRU TOȚI 


Alois GHERGUȚ* 


Abstract: Educational theories and practices from the last years offered exam- 
ples about diversity of children and specific educational needs which involve 
new forms of teaching process in schools starting from the fundamental prin- 
ciple of „adapting the structure and content of instruction to the personal fea- 
tures of students (psychic, physical, age related or individual), in order to develop 
their personalities as balanced and as harmonious as possible”. In this context 
we can talk about school for diversity or school for all that means maximum 
flexibility and tolerance for differences between children/students and adapta- 
tion of educational process to the particularities of each individual student. 

Realităţile sociale ale lumii moderne şi postmoderne, caracterizată prin 
mobilitate, expansiune şi globalizare, precum şi preocuparea pentru asigu- 
rarea şanselor egale de acces la educaţie şi viața comunităţii de care apar- 
ţine fiecare persoană au determinat apariția unor noi provocări şi practici 
în organizarea şi funcționarea şcolii ca instituţie formativă şi educativă. În 
acest context, putem vorbi despre şcoala pentru diversitate sau şcoala pen- 
tru toţi, care reprezintă dezideratul maximei flexibilități şi toleranțe în 
ceea priveşte diferențele fizice, socio-culturale, lingvistice şi psihologice 
existente între copii/elevi şi în care se încearcă formule de educaţie şi instru- 
ire adaptate particularităților individuale ale fiecărui elev. Misiunea unei 
astfel de şcoli este aceea de a le oferi tuturor posibilitatea de a învăţa în 
funcţie de ritmul, capacitățile şi nevoile proprii şi de a se exprima conform 
trăsăturilor individuale de personalitate într-un cadru armonios, favorabil 
unei educaţii la care să aibă acces toți şi unde experienţele personale şi 
valorile culturale ale fiecăruia să fie tot atâtea ocazii de învățare pentru cei 
din jur. Filozofia care animă acest tip de şcoală îşi are seva în aspirația 
fundamentală a sistemului național de educaţie, tradusă în politici şi stra- 
tegii educaționale ce urmăresc împărtăşirea unor valori comune de către 
toți membrii societăţii, fără a ignora diversitatea umană şi eterogenitatea 

socioculturală generată de această diversitate. Altfel spus, şcoala este pri- 
vită ca un soi de nucleu al sistemului social în care se formează deprinde- 
rile şi atitudinile de acceptare conştientă şi necondiționată a semenilor din 
jur, indiferent de condiţia lor socială, de apartenenţa etnică sau religioasă, 
de prezenţa unor dificultăți consecutive unor dizabilităţi, afecțiuni sau dis- 
funcţii la nivel organic şi funcţional sau orice alt aspect care ar putea genera 
segregarea, marginalizarea sau excluderea lor din mediul şcolar. Această 
nouă abordare, pentru a avea efect în timp la nivelul întregii societăţi, tre- 
buie să respecte principiul normalizării, adică asigurarea accesului, pen- 
tru toate categoriile de persoane, la tiparele existenţiale şi la condiţiile de 
viață cotidiană, cele mai apropiate posibil de normele considerate normale 
pentru o viață obişnuită. 


Educaţia pentru toți presupune accesul oricărui copil sau membru al 
comunităţii la programe şi oferte educaţionale de calitate, urmărindu-se 
două finalități majore (UNESCO, Declaraţia de la Salamanca, 1994): 

> asigurarea condiţiilor de participare la educaţie a tuturor copiilor, indi- 
ferent de cât de diferiți sunt ei şi cât se abat, prin modelul personal de 
dezvoltare, de la ceea ce societatea a denumit normal. Participarea presupune, 
în primul rând, acces şi, apoi, identificarea căilor ca fiecare să fie integrat în 
structurile care facilitează învățarea socială şi individuală, să contribuie şi 
să se simtă parte activă a procesului. Accesul are în vedere posibilitatea 
copiilor de a ajunge fizic la influențele educative ale unei societăţi, de a se 
integra în şcoală şi de a răspunde favorabil solicitărilor acesteia; 

> asigurarea unor standarde privind calitatea educației, cu referire atât la 
componentele procesului didactic, conținuturile învățării şi resursele me- 
diului şcolar, cât şi la calităţi ale agenţilor educaţionali, care să faciliteze 
învăţarea la elevi, să asigure succesul, să facă sistemul deschis, flexibil, 
eficient şi efectiv. 

Înţeles ca un participant activ la procesul de predare-învăţare, fiecare 
elev aduce cu sine o experiență personală, un stil de învățare, un model 
social de interacțiune specifică, un ritm personal de muncă, un mod pro- 
priu de abordare a problemelor de viaţă, elementele unui context cultural 
căruia îi aparține etc. Din această perspectivă, fundamentală în procesul 
de predare-învăţare este înțelegerea interactivităţii, învățării şi dezvoltării 
prin interrelaționarea cu ceilalți, unde fiecare participant învață şi se dez- 
voltă prin raportare la cei din jur (inclusiv educatorii şi managerii şcolilor). 
Astfel, şcoala pentru diversitate sau şcoala incluzivă se adresează individu- 
alităților, dar oferă în acelaşi timp soluţiile colaborării şi cooperării pentru 
învățare, deoarece ea nu este numai un teritoriu al cunoştinţelor academice, 
ci şi unul al experienţelor practice şi al relaţiilor interumane. Fiecare şcoală 

care doreşte să fie deschisă şi flexibilă, prin aplicarea principiilor incluziu- 
nii, trebuie să demonstreze, prin managementul pe care îl propune: 
> înțelegerea reală şi recunoaşterea incluziunii ca o parte a politicilor de 
egalizare a şanselor persoanelor cu cerințe speciale, şi nu numai o 
simplă plasare a copiilor împreună; 
> recunoaşterea legăturilor dintre educaţia incluzivă şi valorizarea diver- 
sității umane prin promovarea unui ethos şcolar care valorizează toți 
copiii şi familiile lor; 
> favorizarea unui climat de sprijin flexibil şi oferirea de răspunsuri 
adecvate cerințelor individuale prin oferta educațională a şcolii; 
> implicarea comunităţii locale în dezvoltarea programelor şi a ofertelor 
educaționale pentru toate categoriile de elevi din şcoală; 
> accesul personalului didactic la ocazii de dezvoltare profesională care 
să susțină/sprijine dezvoltarea practicilor incluzive. 


Şcoala pentru diversitate pune în centrul atenţiei sale persoana umană 
ca ființă originală, unică şi irepetabilă, accentuând ideea că în fiecare soci- 
etate există persoane diferite, grupuri diferite, motivații, rațiuni şi puncte 
de vedere diferite (Melero, M.L., 1990). Această perspectivă generează, la 
rândul ei, o serie de întrebări: 

» Ce schimbări trebuie să se producă în organizarea şcolii? 

» Care sunt conținuturile educaţionale pe care şcoala trebuie să le pună 

la dispoziţia elevilor? 

» Ce schimbări trebuie să se producă în stilul de predare şi în modul de coo- 
perare între profesori pentru a se asigura un învățământ de calitate? 

» Care este specificul procesului de evaluare în şcoala incluzivă şi cum 
trebuie înțeles progresul copiilor? 

» Cine poate fi considerat persoană cu cerințe educative speciale într-o 

_ şcoală incluzivă? 

In opinia mai multor autori (Barton, L. şi Oliver, M. — 1992; Biklen, D. 
- 1992; Fulcher, G. — 1989), promovarea educației incluzive în şcolile din 
sistemul de învățământ trebuie să aibă la bază următoarele principii-cadru: 

+ Toți elevii au dreptul să participe la toate activitățile incluse în pro- 
grama şcolilor obişnuite. 

+ In timpul programului şcolar, personalul didactic şi de specialitate se 
va implica direct în susținerea pe toate căile a integrării maximale a 
elevilor cu cerințe educaționale speciale. 

+ Şcoala va trebui, printr-o serie de schimbări radicale în domeniul curri- 
culum-ului, să vină în întâmpinarea tuturor cerințelor educaționale 
ale elevilor, fără a leza demnitatea şi personalitatea acestora!. 


1 Spre exemplu, procesele prin care noi etichetăm copiii cu dizabilități dovedesc frecvent 
că pot genera dificultăţi de învăţare şi adaptare la mediul şcolar. Utilizarea etichetelor, care 

+ În condiţiile educaţiei incluzive, clasele/grupele de elevi vor include 
copii apropiaţi ca vârstă şi nivel de experiență socioculturală. 

Aplicarea acestor principii în practica şcolii pentru diversitate presupune, 

din partea personalului didactic şi de specialitate, o serie de calități, cum 
ar fi: 

> responsabilitatea recunoaşterii nivelului de competenţă profesională 
şi dorința de perfecționare a capacităților de lucru în concordanță cu 
exigenţele şcolii pentru diversitate; 

> atitudine critică şi constructivă prin propuneri concrete şi realiste în 
sprijinul includerii copiilor cu cerințe educative speciale în clasele 
unde îşi desfăşoară activitatea; 

> implicare totală în procesul didactic, astfel încât să satisfacă într-o 
măsură cât mai mare cerințele educaţionale ale elevilor din clasă; 

» respectarea demnităţii şi considerație față de situaţia particulară în 
care se află elevii/copiii cu cerințe educative speciale; 

» convingerea că şcoala pentru diversitate presupune cu necesitate acti- 
vitatea în echipe de specialişti (profesori, educatori, profesori de spri- 
jin, consilieri şcolari, asistenţi sociali, psihopedagogi specializaţi în 
activităţi cu diferite categorii de copii cu cerințe speciale etc.). 


Pentru a înțelege mai bine necesitatea organizării vieţii şcolare după 
modelul diversităţii este necesar să se facă o comparaţie cu modelul şcolii 
tradiționale, trecând în revistă factorii implicaţi în procesul educațional 
din şcoală. 

a. Şcoala tradițională îi priveşte pe elevi ca pe nişte indivizi „care nu ştiu 
nimic şi care trebuie să înveţe tot ce li se oferă (copilul este asemenea unei 
cutii goale care urmează să fie umplută)” (Jenkinson, 1997). De cealaltă 
parte, şcoala pentru diversitate tratează elevii ca pe nişte participanţi activi 
la elaborarea informaţiei şi cunoştinţelor cuprinse în conținutul învățării 
(elevii sunt asemenea unor exploratori care, sprijiniți de profesori, ajung 
să descopere singuri conținutul învăţării); astfel, participarea elevilor sti- 
mulează activarea structurilor cognitive implicate în rezolvarea unor cate- 
gorii mai largi de probleme ale vieţii de zi cu zi, fiind valorificate experien- 
ţele lor personale şi achizițiile anterioare. 

b. În modelul tradițional, şcoala este privită ca fiind locul unde are loc 
învăţarea, fără a menaja copiii în fața volumului de cunoştinţe care trebuie 
asimilat necondiționat şi reprodus ulterior. Şcoala pentru diversitate este 
deschisă unor situaţii stimulative, fiind mai flexibilă şi cu o ofertă mai 


„denumesc” un tip sau altul de deficiență, dificultăţi de învăţare sau tulburări de compor- 
tament, tinde să distragă atenţia de la factorii care pot avea un rol mai important în reuşi- 
ta integrării şcolare a elevului cu cerințe speciale. 

variată din punctul de vedere al ocaziilor de învățare; actul învățării nu 
mai este privit ca fiind ceva impus, ci capătă o serie de semnificații noi dato- 
rită posibilităților de selecție şi „negociere” a tipurilor de învățare adaptate 
cerințelor gi posibilităților fiecărui elev în parte. 

c. În modelul tradițional, profesorul este considerat o autoritate care 
deține adevărul şi care, în actul predării, împărtăşeşte acest adevăr şi ele- 
vilor. Şcoala pentru diversitate vede în profesor o sursă de experiență pen- 
tru copii, care mediază între cunoaşterea valorilor culturii umane şi elevii 
clasei. De asemenea, „profesorul devine şi un gen de cercetător interesat de 
resursele existente în comunitate, care pot fi exploatate în actul învăţării, şi 
de posibilităţile prin care mijloacele de învățământ pot fi corelate cu aceste 
resurse” (Jenkinson, 1997). 

d. În modelul tradiţional (cel puţin în condiţiile țării noastre), relaţiile 
familiei cu şcoala sunt aproape inexistente sau au un caracter informal, 
ocazional. În condiţiile şcolii pentru diversitate, părinţii participă direct la 
viaţa şcolii şi pot influența anumite decizii care privesc actul educațional’. 
Absența sau indiferența părinţilor în ceea ce priveşte problemele educați- 
onale ale copilului vine în opoziţie cu ideea de incluziune şcolară; în acest 
sens, apar o serie de dificultăţi ca urmare a atitudinii de reținere sau a 
neîncrederii părinţilor care sunt tributari unor reprezentări/mentalități 
eronate cu privire la viața şi evoluţia şcolară a unui copil. 


Pentru a înțelege mai bine diferențele existente în procesul de predare- 
învăţare desfăşurat în condiţiile unui învățământ tradiţional, comparativ 
cu învățământul de tip deschis, democratic, prezentăm într-o manieră mai 
schematică trei modele principale de predare care subînțeleg - conştient 
sau implicit — practicile de predare, cu toate variantele pe care ni le putem 
imagina. Fiecare dispune de o logică şi de o coerență în esenţa sa, dar mani- 
festă şi limite de utilizare şi, mai ales, fiecare dintre aceste modele răspunde 
unor situații de eficacitate diferită (altfel spus, nu ne interesează desființarea 
unui model în favoarea altuia, ci evidenţierea caracteristicilor şi contexte- 
lor de învăţare în care fiecare dintre modele are un grad ridicat de eficiență). 

a. Primul model are în vedere transmiterea unor conţinuturi de la edu- 
cator la educați într-o manieră pasivă. În acest caz, se poate utiliza terme- 
nul de „amprentă” pentru a descrie concepția cea mai tradițională, dar 
încă frecventă în practica şcolară (elevul este privit ca o pagină albă sau ca 
un pahar gol ce urmează a fi umplut; cunoaşterea ar fi un conţinut de învă- 
țare care ar veni să se imprime în mintea elevului, ca într-o ceară moale). 


2 Prin viziunea mai largă a educaţiei pentru toţi, învăţarea este văzută ca un concept 
holistic — acel ceva care are loc în şcoli, dar şi în familie şi comunitate sau în alte servicii 
educațional-recuperatorii (vezi cazul copiilor cu nevoi speciale sau aflaţi în dificultate). 

Învăţarea este înțeleasă după o schemă de comunicare emițător-cititor- 
receptor, schemă mai degrabă rustică, derivată din teoria informației a lui 
Claude Shannon? gi reactivată de uzul didactic al schemei funcțiilor lim- 
bajului a lui Roman Jakobson‘. „Pedagogia amprentei” este de asemenea 
o „pedagogie a ideilor clare”, pentru că, în principiu, este suficient ca edu- 
catorul să explice clar, să înceapă cu începutul şi să expună lucrurile siste- 
matic şi progresiv, să folosească exemple relevante, pentru a putea trans- 
mite şi înscrie cunoaşterea în memoria elevului. În aceste condiţii, eşecul 
şi eroarea ar trebui să fie evitate în mod normal; dacă ele totuşi se produc, 
vor fi sancţionate, pentru că elevul este responsabil de apariţia lor, neadop- 
tând atitudinea corespunzătoare aşteptată de educator. După această pre- 
zentare, am fi tentaţi să credem că acest model de învățare este totalmente 
necorespunzător şi de evitat. Această atitudine nu este cea mai indicată; 
mai utilă ar fi necesitatea cunoaşterii limitelor stricte în care ea poate să 
fie eficace; spre exemplu: când elevii sunt motivaţi şi în cunoştinţă de cauză, 
când demersul de căutare a informației este efectuat în mod pozitiv, când 
elevii posedă, grosso modo, structuri intelectuale comparabile cu cele ale 
educatorului (dincolo de disimetria cunoştinţelor specifice unei discipline), 
astfel încât mesajul să poată fi transmis prin simpla emisie-recepție, când 
elevii dispun deja de elemente de cunoaştere în domeniul de învăţare con- 
siderat şi profită de expunerea sistematică pentru a organiza şi a restruc- 
tura informaţiile deja existente, dar lacunare şi neierarhizate. Trebuie sa 
admitem că, în general, aceste condiţii nu sunt îndeplinite de publicul şco- 
lar al zilelor noastre (aici rezidă, fără îndoială, cauzele slabei eficacități 
actuale a acestui model). 

b. Al doilea model aduce în discuţie condiționarea şi pedagogia behavio- 
ristă, fundamentată de cercetările lui Skinner, constituindu-se într-o ten- 
tativă de contracarare a modelului descris anterior. În esență, modelul de 
sorginte behavioristă consideră structurile mentale asemănătoare unei 


3 Teoria informaţiei, ramură a ciberneticii şi a calculului probabilităților, concepută de 
C.E. Shannon în 1948 (contribuţii deosebite au avut şi R.A. Fischer şi N. Wiener) şi care are 
ca obiect măsurarea informaţiei transmise prin mesaje. Pentru realizarea acestui obiectiv, 
teoria informaţiei a introdus o unitate de măsură — bitul - şi a definit un nou concept — capa- 
citatea canalului de transmisie. Folosirea teoriei informaţiei în pedagogia cibernetică per- 
mite reprezentarea matematică a unor legităţi ale acestui domeniu şi fundamentează ştiin- 
tific procesul de însuşire a cunoştinţelor în activitatea de învăţare. 

1 Pe baza analizei schemei de comunicare (schemă care integrează mesajul, emițătorul, 
receptorul, tema, codul şi canalul prin care se stabileşte contactul), în anul 1963, Roman 
Jakobson propune funcţiile fatică, metalingvistică şi poetică, alături de cele identificate de 
K. Bühler în 1934, respectiv funcţiile expresivă, conativă şi referențială. Aceste şase funcţii 
sunt întotdeauna strâns îmbinate, dar, după cum este pus accentul pe un pol sau pe altul, 
una dintre ele le domină uneori pe celelalte (Jakobson vorbeşte, astfel, despre „dominantă”). 

cutii negre la care nu avem acces; prin urmare, este mai realist şi mai eficace 
să ne canalizăm interesul pe „intrări” şi pe „ieşiri”, decât pe procesele în 
sine. În contextul acestui model, învăţarea este rezultatul unei suite de 
condiționări unde educatorul se străduieşte să definească cunoştinţele de 
dobândit nu într-o manieră „mentalistă” (utilizând termeni ca spirit de 
analiză sau de sinteză, înțelegere, capacitate de generalizare şi abstractizare 
etc., care se referă la ce se întâmplă în interiorul acelei cutii negre), ci în 
termeni de comportament observabil aşteptat la sfârşitul perioadei de învă- 
țare. De aici au decurs învățarea programată, o bună parte a pedagogiei 
prin obiective? şi a învățării cu ajutorul computerului. Educatorul împarte 
obiectivul de propus elevilor în unităţi suficient de mici pentru ca elevii să 
poată reuşi, apoi leagă aceste unități între ele în acelaşi mod; recompensează 
primele răspunsuri bune obținute, ceea ce permite întărirea lor pozitivă. În 
acelaşi timp, vorbim despre o pedagogie a reuşitei, pentru că încearcă să 
găsească mijloacele de evitare a greşelii datorită unui decupaj al învățării 
în unități atât de mici cât va fi necesar elevilor să înțeleagă un conținut 
nou predat. Dacă, în ciuda tuturor acestor măsuri, eroarea survine totuşi, 
aceasta nu va mai fi, ca în cazul precedent, în responsabilitatea elevului, ci 
va fi legată de sfera de competenţe a educatorului şi/sau a celui care a con- 
ceput programa, iar sancţiunea care se aplică firesc în cazul primului model 
lasă aici loc (re)medierilor, aşa-numitelor bucle de învăţare şi reorganizării 
programei/lecţiilor. Acest model a avut, incontestabil, efecte pozitive şi se 
poate afirma că, dincolo de abandonarea behaviorismului de către psiholo- 
gia contemporană, el rămâne un reper util, dacă nu chiar obligatoriu, în 
formarea educatorilor. De ce? Pentru că atacă în mod eficace dogmatismul 
verbal al profesorului, obligându-l să se centreze asupra elevului şi a misi- 
unii intelectuale pe care acesta o are de îndeplinit, şi nu, în primul rând, asu- 
pra organizării propriului discurs şi a progresiei acestuia. Pedagogia prin 
obiective este cea care face să se conştientizeze cel mai bine distorsiunile, 
adesea considerabile, care există între ceea ce educatorul îşi propune să îl 
facă să dobândească pe elev (obiectivele generale şi scopurile) şi ceea ce se 
petrece efectiv în mintea elevului (obiectivele operaţionale). Eficacitatea 
maximă a acestui model s-a înregistrat în cursurile tehnice sau profesionale, 


5 Fiecare obiectiv trebuie să se supună unei sintaxe: elevul va trebui „să fie capabil de... + 
un verb de acţiune”. Un verb de acțiune (a distinge, a numi, a recunoaşte, a clasa etc.), şi nu 
un verb „mentalist” (a înțelege, a şti, a cunoaşte, a reflecta etc.), adică tocmai o ieşire din 
cutia neagră, un comportament final aşteptat al elevului. Să remarcăm că s-a facut adesea — şi 
în mod nejutificat — opoziția între „obiective de comportament” şi „obiective de cunoaştere”, 
dar „comportamentul” la care ne referim aici nu este o atitudine sau un mod de a fi al ele- 
vului (acesta fiind sensul obişnuit al termenului, atunci când se vorbeşte despre ameliora- 
rea comportamentului). Sensul considerat de noi este cel de manifestare observabilă a stă- 
pânirii unei cunoştinte, care ne va permite să fim siguri că obiectivul vizat a fost atins. 

pe termen scurt sau mediu. În ceea ce priveşte perioadele mai lungi de învă- 
țare, cele mai frecvente în formarea generală, două sunt cauzele principale 
care îi limitează eficacitatea: 

- procesul numit „de operaţionalizare” antrenează un asemenea decu- 
paj, încât educatorul se vede pus foarte repede în fața unui prea mare nu- 
măr de obiective posibile simultane, şi aceasta a apărut ca fiind o limită 
netă a pedagogiei prin obiective (dincolo de succesul mondial al taxonomi- 
ilor, avem aici unul dintre motivele pentru care ele au intrat prea puţin în 
realitatea claselor); 

— pedagogia prin obiective a introdus o confuzie între obiectivul însuşi, 
care, într-o ultimă analiză, rămâne „mentalist”, şi comportamentul obser- 
vabil, care nu este decât un indicator al acestui obiectiv; aceasta poate fi 
acceptată în perioade de formare scurte, cu caracter tehnic, când ceea ce 
contează este modificarea unui comportament, obținerea unui nou auto- 
matism sau cunoaşterea unui algoritm de acțiuni. 

Cu modelul condiţionării, e ca şi cum am încerca să determinăm un elev 
să urce o scară care are toate treptele în acelaşi plan orizontal. Astfel, ele- 
vul poate să parcurgă toate etapele intermediare ale învățării (a păşit pe 
fiecare treaptă), dar fără a se şi înălța din planul orizontal prin aceasta. O 
învăţare inteligentă nu poate în realitate să se reducă atât de simplu la o 
suită de comportamente terminale, oricât de observabile ar fi ele (se poate 
îndeplini o sarcină şi ocolind sau chiar ignorând obstacolele, mai degrabă 
decât trecând peste ele). În ciuda unor asemenea limitări, acest model 
rămâne interesant când este folosit pentru ceea ce este el capabil să gene- 
reze; şi aceasta corespunde rațiunii originale a introducerii sale în învăţă- 
mânt: evaluarea. Datorită lui ne putem asigura că o întrebare corespunde 
într-adevăr obiectivului fixat şi este întotdeauna util în coordonarea între 
educatori, când se caută să se ajungă la aceleaşi finalități. Cel puțin din 
aceste motive, tehnicile de operaționalizare puse la punct de către pedago- 
gia prin obiective au încă relevanță crescută în activităţile didactice. 

c. Al treilea model aduce în prim-plan constructivismul care revine la 
„mentalism” (considerat că poate combate behaviorismul) şi se interesează 
de ceea ce se petrece în acea „cutie neagră”, păstrându-şi focalizarea pe 
elevul aflat în procesul de învățare. Diferenţa față de modelele precedente 
constă în noul statut al erorii, care nu mai este considerată ca o deficiență 
din partea elevului şi nici măcar ca un defect al programei, eroarea fiind 
recunoscută ca un fenomen firesc în procesul de învățare, asupra căreia se 
va concentra cea mai mare parte a activităţii didactice. Adepții acestei peda- 
gogii sunt interesaţi de erorile pe care elevul le generează în învăţare, un 
asemenea model servind drept referință mişcărilor şi tendințelor de educa- 
ţie nouă care s-au cristalizat în cel puțin două direcții: 

- prima direcție, calificată drept model al „descoperirii”, prezintă învă- 
țarea ca un proces „natural”, singura constrângere fiind respectarea locu- 
lui central ocupat de elevul-subiect. În acest caz, învățarea ar rezulta din- 
tr-un singur proces de autostructurare, în care contează în primul rând 
activitatea intelectuală a elevului confruntat cu situația şi cu obiectele, 
educatorul apărând în cel mai bun caz ca un factor de facilitare a învăță- 
rijf. Această primă variantă insistă şi asupra ideii de a „învăța să înveți”, 
asupra înnoirii prioritare a atitudinilor în fața cunoaşterii, asupra impor- 
tanței de „a şti să fii” şi, plecând de la această atitudine, fiecare copil poate 
să refacă traseul descoperirii intelectuale. În acest cadru, cunoştinţele par- 
ticulare în fiecare domeniu apar mai degrabă ca o consecință utilă a unor 
demersuri bine conduse, decât ca obiective căutate în mod specific. Cunog- 
tințele vor fi achiziționate în mod firesc, natural, ca urmare a unor fapte 
bine stabilite şi bine organizate. 

- a doua direcţie se integrează în linia dezvoltărilor recente ale didacti- 
cilor disciplinelor şi nu neagă deloc poziţia centrală a subiectului, dar o 
găseşte insuficientă din cauza faptului că este prea dezechilibrată. Insistă 
şi asupra necesităţii analizei din fiecare domeniu de cunoaştere şi asupra 
obstacolelor pe care elevii le întâlnesc; de unde rezidă ideea triunghiului 
didactic, foarte în vogă în ultimii ani, triunghi care asociază cunoaşterea, 
educatorul si elevul. În acest caz, ameliorarea învățării disciplinelor şcolare 
se face prin îmbinarea unui interes egal pentru structurile mentale ele 
elevului şi pentru structura conceptuală a cunoaşterii. Esenţială devine 
atunci construirea unei situaţii didactice concepute într-o asemenea mani- 
eră încât ea să determine elevul să depăşească un obstacol analizat, în 
timp ce, în majoritatea cazurilor din viaţa de zi cu zi, avem tendința de a 
ocoli obstacolul pentru a înfăptui sarcina cu ceea ce ştim deja să facem. 

Iată cum, în urma acestei analize, putem spune că predarea nu poate fi 
redusă la o cursă cu obstacole şi nici la o serie de conflicte care să antreneze 
elevul să găsească soluţii. Este evident că o parte a predării ţine de infor- 
mații care lipsesc elevilor, informaţii care le pot fi date fără a fi nevoie să 
transformăm neapărat schemele lor mentale de prelucrare a informaţiilor. 
Cel puţin din această cauză, şi modelele precedente, considerate tradițio- 
nale, îşi pot păstra locul şi rolul lor în procesele de predare-învăţare din 
şcoala contemporană, fiecare educator fiind în măsură să decidă ponderea 
şi importanţa fiecărui model în raport cu specificul disciplinei, aşteptările 
elevilor şi cu stilul propriu de lucru. 


6 Seymour Papert, colaborator al lui Piaget, spunea: „De fiecare dată când i se explică 
ceva unui copil, acesta este împiedicat să inventeze!” 

Frecventarea şcolilor din comunitate face să se schimbe tipul de sociali- 
zare. În general, prin socializare, copilul îşi pune în joc întreaga personali- 
tate, apelând la imitații, identificare, substituire, inhibiţii, hotărâre, con- 
formare etc. Actul socializării se poate realiza numai într-un grup (familie, 
grupă de grădiniță, clasă şcolară) care ajută copilul să-şi rafineze conduite- 
le şi achiziţiile, să-şi creeze idealuri şi aspirații ajustate în permanenţă la 
solicitările mediului şi la solicitările lui. Pentru elevii cu cerințe speciale, 
şcoala de masă reprezintă nu numai un mediu de educaţie instituțională, 
ci şi un punct de referință capabil să dezvolte aspirații sociale în rândul 
acestora. 

Cum ar putea elevii să sprijine existenţa şi funcționarea şcolii pentru 
diversitate? 

» fiecare elev să-şi trateze semenii din jurul său aşa cum ar dori el să fie 

tratat de aceştia; 

> fiecare elev să fie dispus să-i sprijine pe colegii din clasă ori de câte ori 

este nevoie; 

> elevii, în calitatea lor de beneficiari direcți ai procesului de învățare, 

prin feedback-ul oferit, pot şi trebuie să-i orienteze pe profesori în 
identificarea celor mai eficiente situaţii şi strategii de prezentare a 
conținuturilor educaţiei; 

> fiecare elev să-i sprijine şi să-i încurajeze pe noii colegi veniţi în clasă/ 

şcoală pentru a-şi găsi mai uşor prieteni şi preocupări comune în acti- 
vităţile din cadrul şcolii. 

Adesea, elevii reprezintă unul pentru celălalt fie un prieten sau un sim- 
plu copil, un coleg de joacă sau un prieten mai special, o cunoştinţă, un 
model, un amic sau un coleg de clasă, un semen de încredere sau un vecin 
etc.; în toate aceste situații există câte ceva de învățat unul de la celălalt. 
Astfel, elevii se cunosc mai bine, procesul de socializare capătă o serie de 
valențe noi prin înlăturarea unor bariere de relaționare determinate de 
anumite prejudecăţi, stereotipuri sociale sau, uneori, chiar de modele ale 
indiferenței şi intoleranţei oferite de experiența socială în comunitatea din 
care fac parte (în acest sens, este suficient să amintim experiența segregă- 
rii rasiale sau etnice întâlnită în anumite şcoli sau a marginalizării şi eti- 
chetării copiilor cu deficienţe sau aflați în condiţii socio-economice precare). 
Şcoala pentru diversitate luptă împotriva acestor forme de discriminare 
prin promovarea unor modele şi forme de interacțiune între elevi bazate 
pe egalitate deplină între parteneri şi unde spiritul de toleranţă şi acceptare 
totală prevalează în fața oricăror alte atitudini sau reacții discriminatorii. 

